Ostanes (scriptor pseudonymus)
Ostanes sive Osthanes (Graece Ὀστάνης, Ὀσθάνης) fuit magus suppositicius cui libri pseudonymi Graece in Aegypto Hellenistica et Romana compositi adscribuntur. Inter glossas in Dioscoridem et pseudo-Apuleium nomina plantarum aliqua Ostani attribuuntur. Nomen "Ostanes" e lingua Persica derivatur. Homines nonnulli huius nominis referuntur qui re vera vixerunt, sed an unus ex his vel alius quidam a posterioribus magum fuisse reputatus sit, nescitur.